ફૅશન-માર્કેટમાં કંઈ પણ નવો ટ્રેન્ડ આવે તો આપણને લાગે કે આ તો નવું છે, હમણાં જ ટ્રેન્ડમાં આવ્યું છે. પણ એવું નથી હોતું, જે પણ ફૅશન-માર્કેટમાં ટ્રેન્ડમાં આવે છે એમાંથી ઘણાખરા ટ્રેન્ડ લેટેસ્ટ નહીં પણ જૂના જ હોય છે. બસ, એને નવી રીતે લોકો સામે દર્શાવવામાં આવે છે. આવો જ એક ટ્રેન્ડ છે જેણે ફરી પાછી ફૅશન-માર્કેટમાં પોતાની જગ્યા બનાવી છે અને એ છે ડિજિટલ પ્રિન્ટ. આ ડિજિટલ પ્રિન્ટ તમને કુરતી, કુરતા, શર્ટ, ટૉપથી લઈને બેડશીટ, તકિયાનાં કવરમાં જોવા મળશે. આ ડિજિટલ પ્રિન્ટને લોકોએ એટલી અપનાવી છે કે છેલ્લા કેટલાક સમયથી આખી ફૅશન-માર્કેટમાં એણે પોતાનું આધિપત્ય જમાવ્યું છે.